เมื่อวันหยุดสุดสัปดาห์ที่ผ่านมา ผมและครอบครัวมาเที่ยวหัวหินกัน โดยหนึ่งในกิจกรรมที่ได้มาแวะก็คือการมาเที่ยวที่ เพลินวาน มาครั้งนี้ดูเงียบเหงามากครับ ใช้เวลาไม่นานก็เดินเสร็จทำให้มีเวลาเหลือ น้องสาวจึงแนะนำร้านก๋วยเตี๋ยวหมูต้มยำร้านดังให้ลองเดินไปทานครับ ^^ ร้านอยู่ห่างจากเพลินวานประมาณ 200 เมตรครับ ร้านชื่อว่า ก๋วยเตี๋ยวหมูต้มยำตำลึง หน้าวัง ครับ

ร้าน ก๋วยเตี๋ยวหมูต้มยำตำลึง หน้าวัง สูตรโบราณตลิ่งชัน อยู่บนถนนเพชรเกษม ระหว่างซอยหัวหิน 40/1 กับ ซอยหัวหิน 40/2 ร้านจะอยู่ฝั่งตรงข้ามพระราชวังไกลกังวล ถ้าวิ่งมาจากชะอำ จะเจอเพลินวานอยู่ฝั่งตรงข้ามก่อน แล้วจะเจอสามแยกไฟแดง ให้ขับเลยไฟแดงไปแล้วกลับรถ ร้านจะอยู่ก่อนถึงไฟแดงประมาณ 50 เมตรครับ ทางร้านมีที่จอดด้านข้างและหลังร้านครับ

ร้านเป็นเหมือนร้านก๋วยเตี๋ยวข้างทางทั่วไป เป็นร้านชั้นเดียวหลังคากระเบื้อง พื้นขัดมัน รอบร้านมีผนังบางส่วน เน้นเปิดโล่ง มีพัดลมตามเสา โต๊ะคลุมผ้าพลาสติก เก้าอี้พลาสติก ดูสะอาดใช้ได้ครับ ร้านมีที่นั่งประมาณ 80-90ที่ คนแน่นร้านตลอด ขนาดพวกผมมาช่วงใกล้ปิดร้าน คนยังนั่งกันเต็มเลยครับ ส่วนเส้นก๋วยเตี๋ยวก็เหลือแค่เส้นเล็กกับเส้นหมี่ครับ เห็นอย่างนี้รับประกันได้ว่าต้องมีดีแน่ๆครับ

ก๋วยเตี๋ยวที่ผมทานกันคือ ก๋วยเตี๋ยวหมูต้มยำเส้นเล็ก กับ เส้นหมี่ ชามละ 35 บาท อยากลองเส้นอื่นๆแต่หมดครับ
… ต้องบอกเลยว่าก๋วยเตี๋ยวร้านนี้รสจัดและกลมกล่อมมากครับ ไม่ได้หมายความว่าเผ็ดมากนะครับ ที่ว่ารสจัดคือ รสชาติชัดเจนมากครับ รสเปรี้ยวก็เปรี้ยวถึงใจกำลังดี หวานก็ออกรสออกชาติกำลังดี เค็มก็เค็มกำลังอร่อย คือทางร้านปรุงมาครบรส ไม่ต้องปรุงเพิ่มก็สะใจครับ ติดตรงชามเล็กไปหน่อยครับ แต่ก็ดีเหมือนกันเพราะจะได้ลองทานหลายๆแบบนะครับ ^^

โดยรวม ก๋วยเตี๋ยวร้านนี้อร่อย รสจัด กลมกล่อมครับ มาหัวหินครั้งหน้าจะต้องมาแวะทานอีกแน่นอนครับ ^^ ใครที่ยังไม่เคยลอง.. มีโอกาสมาลองแวะทานดูนะครับ ^^